title: "Pleistoz\u00e4n"
text: "At Pleistoz\u00e4n (faan ualgriichisk  pleistos \u201emiast\u201c an  kainos \u201enei\u201c) as det \u00e4\u00e4ler kirew uun't eerdtidj\u00e4\u00e4ler Quart\u00e4r. Det jonger kirew het Holoz\u00e4n of Alluvium (f\u00f6\u00f6r 11.700 juar bit daalang). At Pleistoz\u00e4n woort uk \u00fcs Diluvium (=istidj) betiakent. En \u00f6\u00f6der betiaknang as ualstiantidj, auer a iarst minsken noch nian metal maage k\u00fcd.\n\nIindialang \n\nUk wan det Pleistoz\u00e4n \u00fcs istidj betiakent woort, as det ei gans rocht, auer't kuul- an waremtidjen j\u00e4\u00e4w:\n Jongpleistoz\u00e4n (Tarantium) (f\u00f6\u00f6r 126.000 juar bit f\u00f6\u00f6r 11.700 juar)\nUun't Jongpleistoz\u00e4n wiar det Eem-waremtidj, det h\u00e4\u00e4 sowat 10.000 juar d\u00fc\u00fcret, an do kaam det Weichsel-kuultidj, det h\u00e4\u00e4 muar \u00fcs 100.000 juar d\u00fc\u00fcret. Uun S\u00fc\u00fcdsjiisklun sait am W\u00fcrm-istidj an uun Nuurdameerikoo Wisconsin-kuultidj. Uun detdiar tidj as di minsk det wurden, wat hi daalang as. Gliktidjag san uk f\u00f6l diarten \u00fctjst\u00fcrwen, an a wedenskap spikeliaret diarauer, of det bluas faan't kliimaferanerang kaam of uk diarfaan, dat a minsk ham \u00fc\u00fcb a hiale eerd briad maaget h\u00e4\u00e4.\n Madelpleistoz\u00e4n (Ionium) (f\u00f6\u00f6r 781.000 juar bit f\u00f6\u00f6r 126.000 juar)\nUun't Madelpleistoz\u00e4n wiar muar warem- an kuultidjen:\nSaale-kuultidj faan 347.000 bit 126.000, det wiar eegentlik tau kuultidjen m\u00e4 en waremtidj so am 240.000 diarmad, uun S\u00fc\u00fcdsjiisklun: Riss-istidj\nHolstein-waremtidj faan 370.000 bit 347.000\nElster-kuultidj faan 475.000 bit 370.000, diar wiar uk en waremtidj so am 400.000 diarmad, uun S\u00fc\u00fcdsjiisklun: Mindel-istidj\nCromer-waremtidj faan 850.000 bit 475.000, det begand al uun't Ualpleistoz\u00e4n\n Ualpleistoz\u00e4n (Calabrium) (f\u00f6\u00f6r 1.806.000 juar bit f\u00f6\u00f6r 781.000 juar)\n\u00dcs det Ualpleistoz\u00e4n tu aanj ging, h\u00e4\u00e4 ham det magneetfial faan a eerd amkiard. Det h\u00e4\u00e4 grat feranerangen uun a nat\u00fc\u00fcr broocht.\n (Gelasium) (f\u00f6\u00f6r 2.588.000 juar bit f\u00f6\u00f6r 1.806.000 juar)\nDi began faan't Gelasium (efter det italjeensk st\u00e4\u00e4d Gela uun Siziilien) as f\u00e4\u00e4stlaanj troch det Gauss-Matuyama-grens, diar h\u00e4\u00e4 ham al ans det magneetfial amkiard.\n\nLuke uk diar \n\nGeologii"